LATVIJAS REPUBLIKAS MINISTRU KABINETS

2015.gada Noteikumi Nr.

Rīgā (prot.Nr. )

**Augstskolu, koledžu un studiju virzienu akreditācijas noteikumi**

Izdoti saskaņā ar Augstskolu likuma

9.panta pirmo daļu, 55.3panta devīto daļu un

Izglītības likuma 14.panta 8.un 10.punktu un 27.pantu

**I. Vispārīgais jautājums**

1. Noteikumi nosaka:

1.1. augstskolu un koledžu akreditācijas kārtību;

1.2. studiju virzienus augstākajā izglītībā;

1.3. studiju virzienu akreditācijas un ārpuskārtas akreditācijas kārtību;

1.4. augstskolu, koledžu un studiju virzienu akreditācijas lapu paraugus;

1.5. kritērijus, pēc kuriem akreditācijas procesā vērtē augstskolas, koledžas un studiju virzienus;

1.6. studiju akreditācijas komisijas izveidošanas nosacījumus, tiesības un pienākumus;

1.7. augstskolu, koledžu un studiju virzienu akreditācijā iesaistīto institūciju tiesības un pienākumus.

**II. Akreditācijas procesā iesaistītās institūcijas, to tiesības un pienākumi**

2. Akadēmiskās informācijas centrs (turpmāk – centrs):

2.1. izstrādā un tā darbībā ievēro augstskolu un koledžu un studiju virzienu ārējās kvalitātes novērtēšanas metodikas un procedūras, kas atbilst Eiropas asociācijas kvalitātes nodrošināšanai augstākajā izglītībā izstrādātajiem standartiem un vadlīnijām kvalitātes nodrošināšanai Eiropas augstākās izglītības telpā;

2.2. organizē augstskolu, koledžu un studiju virzienu novērtēšanas komisiju darbu, tajā skaitā, organizē augstskolas, koledžas un studiju virziena novērtēšanas komisijas vizītes augstskolās, koledžās, to filiālēs un piedalās tajās, kā arī nodrošina nepieciešamās informācijas iegūšanu atbilstoši šo noteikumu prasībām;

2.3. izvirza augstskolas vai koledžas novērtēšanas komisijas (turpmāk – novērtēšanas komisija) sastāvā un studiju virzienu novērtēšanas komisijas sastāvā iekļaujamos ekspertus, izvirza to vadītāja kandidatūru;

2.4. izstrādā Studiju akreditācijas komisijas locekļu atlases kritērijus;

2.5. nodrošina akreditācijas procesa dokumentēšanu un arhivēšanu;

2.6. organizē Augstākās izglītības kvalitātes nodrošināšanas padomes (turpmāk – kvalitātes nodrošināšanas padome) un Studiju akreditācijas komisijas sēdes, tajā skaitā, pieprasa un saņem ziņas no valsts reģistriem;

2.7. publicē centra oficiālajā mājaslapā informāciju par studiju programmu, studiju virzienu un augstskolu un koledžu akreditāciju;

2.8. sniedz informāciju un konsultācijas augstskolu un koledžu darbības, studiju virzienu un studiju programmu kvalitātes nodrošināšanas jautājumos.;

2.9. analizē augstākās izglītības kvalitātes novērtēšanas rezultātus un sniedz rekomendācijas tās pilnveidei;

2.10. piedalās Eiropas augstākās izglītības telpas institūcijās un aktivitātēs augstākās izglītības kvalitātes nodrošināšanas jomā;

2.11. un veic citas ar augstākās izglītības kvalitātes pilnveidi un nodrošināšanu saistītas darbības.

3. Kvalitātes nodrošināšanas padomi veido Izglītības un zinātnes ministrijas valsts sekretārs, centra direktors, Augstākās izglītības padomes (turpmāk – padome) priekšsēdētājs, Rektoru padomes priekšsēdētājs, Latvijas Koledžu asociācijas priekšsēdētājs, Latvijas Darba devēju konfederācijas ģenerāldirektors, Latvijas Studentu apvienības prezidents, Latvijas Izglītības un zinātnes darbinieku arodbiedrības priekšsēdētājs, Latvijas Mākslas augstskolu asociācijas pārstāvis, Latvijas Zinātnes padomes priekšsēdētājs, Lauksaimnieku organizāciju sadarbības padomes valdes priekšsēdētājs, Tautsaimniecības padomes pārstāvis, Eiropas augstākās izglītības kvalitātes nodrošināšanas reģistrā reģistrētas ārvalstu akreditācijas aģentūras pārstāvis. Kvalitātes nodrošināšanas padomes priekšsēdētāju uz pieciem gadiem ievēl kvalitātes nodrošināšanas padome. Kvalitātes nodrošināšanas padomes priekšsēdētāja funkcijas un pārvēlēšanas kārtību, kā arī lēmumu pieņemšanas procedūru nosaka kvalitātes nodrošināšanas padomes apstiprināts reglaments. Kvalitātes nodrošināšanas padomes sekretariāta funkcijas veic centrs.

4. Kvalitātes nodrošināšanas padome:

4.1. veic stratēģisku vadību un plānošanu augstskolu un koledžu akreditācijas organizēšanai un studiju virzienu akreditācijas nodrošināšanai centrā;

4.2. apstiprina Studiju akreditācijas komisijas locekļu atlases kritērijus;

4.3. apstiprina Studiju akreditācijas komisijas sastāvu, priekšsēdētāju un vietnieku;

4.4. apstiprina Studiju akreditācijas komisijas reglamentu.

5. Padome:

5.1. izskata augstskolas vai koledžas iesniegumu par augstskolas vai koledžas akreditāciju;

5.2. apstiprina novērtēšanas komisijas sastāvu un tās vadītāju;

5.3. vienlaikus ar novērtēšanas komisijas apstiprināšanu apstiprina šo noteikumu 18.punktā minētos novērotājus;

5.4. pieņem lēmumu par augstskolas vai koledžas akreditāciju vai atteikumu akreditēt augstskolu vai koledžu;

5.5. apstiprina centra izstrādāto augstskolu un koledžu novērtēšanas metodiku un publicē to padomes oficiālajā mājaslapā.

6. Studiju akreditācijas komisija sastāv no septiņiem locekļiem, kuriem kopumā ir pieredze:

6.1. augstākās izglītības kvalitātes novērtēšanā;

6.2. augstākās izglītības studiju procesa organizācijā;

6.3. Latvijas augstākās izglītības, zinātnes un kultūrpolitikas veidošanā un īstenošanā;

6.4. Eiropas augstākās izglītības telpas (Boloņas procesa) un citu starptautisko augstākās izglītības procesu veidošanā;

6.5. augstākās izglītības un darba tirgus sadarbības veicināšanā.

7. Studiju akreditācijas komisijas priekšsēdētājs uzaicina uz attiecīgo Studiju akreditācijas komisijas sēdi ministriju pārstāvjus vai ministriju deleģētos ekspertus, ja tiek izskatīti studiju virzieni, kas atbilst nozarei, kura ir attiecīgās ministrijas kompetencē, un var uzaicināt nozaru ekspertus, kuriem ir padomdevēja tiesības, kā arī šo noteikumu 9.2.apakšpunktā minētās tiesības.

8. Studiju akreditācijas komisija:

8.1. izskata augstskolas vai koledžas iesniegto iesniegumu par studiju virziena akreditāciju;

8.2. apstiprina studiju virziena novērtēšanas komisijas sastāvu un tās vadītāju;

8.3. vienlaikus ar studiju virziena novērtēšanas komisijas sastāvu apstiprina šo noteikumu 49.punktā minētos novērotājus;

8.4. pieņem lēmumu par attiecīgā studiju virziena akreditāciju vai atteikumu akreditēt attiecīgo studiju virzienu;

8.5. apstiprina centra izstrādāto studiju virzienu novērtēšanas metodiku;

8.6. lemj par izmaiņu izdarīšanu studiju virziena akreditācijas lapā, ja ir mainīts augstskolas vai koledžas nosaukums, studiju programmas kods, īstenošanas vieta, veids, forma un studiju programmas īstenošanas valoda;

8.7. lemj par augstskolas vai koledžas veikto izmaiņu pieļaujamību studiju virzienā pēc tam, kad augstskola vai koledža, ja tā vēlas veikt izmaiņas studiju virzienā, ir iesniegusi Studiju akreditācijas komisijā attiecīgu iesniegumu ar lūgumu apstiprināt izmaiņas studiju virzienā. Šajā apakšpunktā minētās izmaiņas studiju virzienā ir šādas:

8.7.1. studiju virzienam atbilstošās studiju programmas nosaukuma, iegūstamās profesionālās kvalifikācijas vai grāda izmaiņas;

8.7.2. studiju programmas atbilstības studiju virzienam maiņa;

8.7.3. izmaiņas prasībās, kas noteiktas, uzsākot studiju virzienam atbilstošas studiju programmas apguvi;

8.7.4. izdarītās izmaiņas studiju virziena akreditācijas periodā šim studiju virzienam atbilstošās studiju programmas ilgumā vai apjomā pārsniedz 20 procentu no akreditācijas iesniegumā noteiktās studiju virzienam atbilstošās studiju programmas obligātās un ierobežotās izvēles daļas apjoma kredītpunktos;

8.7.5. augstskolā vai koledžā attiecīgajā studiju virzienā vai studiju virzienam atbilstošajā studiju programmā strādājošā vēlētā akadēmiskā personāla izmaiņas kopš iepriekšējās studiju virziena akreditācijas, ja tās attiecas uz vismaz 20 procentiem no attiecīgajā studiju virzienā strādājošā vēlētā akadēmiskā personāla kopskaita vai ja vismaz 50 procentu no kopīgā akadēmiskā darba apjoma augstskolā vai koledžā attiecīgajā studiju virzienā (neietverot studiju programmas brīvās izvēles daļas, prakšu un gala pārbaudījumu īstenošanu) izpildi vairs nenodrošina akadēmiskais personāls, kura ievēlēšanas vieta ir attiecīgā augstskola vai koledža;

8.7.6. augstskola vai koledža vēlas slēgt kādu no studiju virzienam atbilstošajām studiju programmām;

8.8. apstiprina vienu ekspertu šo noteikumu 8.6.un 8.7.apakšpunktā uzskaitīto izmaiņu novērtēšanai.

9. Studiju akreditācijas komisijai ir šādas tiesības:

9.1. pieprasīt no augstskolām, koledžām un valsts institūcijām savas darbības veikšanai nepieciešamo papildu informāciju;

9.2. apmeklēt augstskolu un koledžu, lai studiju virziena akreditācijas vai pieļaujamo izmaiņu akreditētā studiju virzienā novērtēšanas ietvaros iepazītos ar faktiskajiem apstākļiem augstskolā un koledžā;

9.3. sniegt izglītības un zinātnes ministram priekšlikumu par studiju virziena ārpuskārtas akreditāciju.

**III. Augstskolas un koledžas akreditācijas kārtība**

10. Lēmumu par augstskolas vai koledžas akreditāciju pieņem padome, ja lēmuma pieņemšanas dienā ir akreditēta ne mazāk kā puse no studiju virzieniem, kuros augstskola vai koledža īsteno studiju programmas.

11. Lai augstskolu vai koledžu akreditētu, augstskola vai koledža iesniedz centrā iesniegumu par augstskolas vai koledžas akreditāciju (turpmāk – iesniegums).

12. Iesniegumam pievieno:

12.1. augstskolas vai koledžas pašnovērtējuma ziņojumu, kurā iekļauj šo noteikumu 1.pielikumā minēto informāciju;

12.2. studējošo un darba devēju aptauju rezultātus. Centrs izstrādā un padome apstiprina studējošo un darba devēju aptaujās ietveramos obligātos jautājumus;

12.3. studiju līguma paraugu;

12.4. dokumentus, kas nosaka studējošo pašpārvaldes statusu un finansēšanas kārtību;12.5. apliecinājumu, ka maksa par augstskolas vai koledžas akreditāciju ir ieskaitīta centra bankas kontā.

13. Iesniegumu augstskola vai koledža iesniedz papīra formā, pievienojot identisku iesnieguma elektronisko versiju elektroniskā datu nesējā, vai elektroniskā formā. Elektroniskā formā iesniegtu iesniegumu paraksta ar drošu elektronisko parakstu saskaņā ar Elektronisko dokumentu likumā noteiktajiem nosacījumiem. Iesniegumu un tam pievienotos dokumentus iesniedz valsts valodā ar tulkojumu angļu valodā. Strīdu gadījumā valsts valodā iesniegtie dokumenti prevalē pār dokumenta tulkojumu angļu valodā.

14. Iesniegumu un tam pievienotos dokumentus paraksta augstskolas rektors vai koledžas direktors. Iesniedzamo dokumentu kopai pievieno satura rādītāju.

15. Centrs pārbauda iesniegumu un tam pievienotos dokumentus un, ja nepieciešams, rakstiski pieprasa trūkstošo informāciju. Minēto informāciju augstskola vai koledža iesniedz centrā 30 dienu laikā pēc tās pieprasīšanas.

16. Iesniegumu atdod iesniedzējam šādos gadījumos:

16.1. nav veikta samaksa par augstskolas vai koledžas akreditāciju;

16.2. nav iesniegta visa pieprasītā informācija, kas rakstiski pieprasīta saskaņā ar šo noteikumu 15.punktā noteikto;

16.3. dokumenti nav noformēti atbilstoši normatīvajos aktos noteiktajai dokumentu noformēšanas kārtībai.

17. Augstskolu vai koledžu novērtē novērtēšanas komisija, kuras sastāvā ir septiņi eksperti, kuriem ir kvalitātes novērtēšanas pieredze augstskolu, koledžu, augstākās izglītības studiju virzienu akreditācijas vai studiju programmu licencēšanas procesā. Novērtēšanas komisijā viens ir Latvijas Studentu apvienības deleģēts pārstāvis un vismaz divi eksperti no ārvalstīm. Novērtēšanas komisijas vadītājam ir jābūt starptautiskai pieredzei augstākās izglītības iestāžu vērtēšanā. Novērtēšanas komisijas ekspertiem kopumā ir:

17.1. augstākās izglītības iestādes vadīšanas pieredze;

17.2. zināšanas, kas atbilst augstskolā vai koledžā īstenotajiem studiju virzieniem;

17.3. pieredze augstākās izglītības iekšējās kvalitātes nodrošināšanas sistēmu novērtēšanā;

17.4. pieredze augstskolas zinātniskās darbības vērtēšanā;

17.5. pieredze augstskolas vai koledžas un darba devēju organizāciju sadarbības vērtēšanas jomā.

18. Novērtēšanas komisijas darbā bez balsstiesībām var piedalīties Latvijas Studentu apvienības deleģēti novērotāji, kā arī padomes ieteikti novērotāji.

19. Triju darbdienu laikā pēc novērtēšanas komisijas apstiprināšanas padomē centrs informē attiecīgo augstskolu vai koledžu par novērtēšanas komisijas sastāvu. Augstskola vai koledža triju darbdienu laikā var izteikt noraidījumu novērtēšanas komisijas locekļiem, iesniedzot rakstisku motivētu iesniegumu padomē, kurā izskaidro noraidījuma iemeslus katram noraidītajam novērtēšanas komisijas loceklim. Padomes priekšsēdētājs divu nedēļu laikā izskata augstskolas vai koledžas iesniegumu. Ja padomes priekšsēdētājs atzīst iesniegumu par pamatotu, centrs izvirza citus ekspertu kandidātus noraidīto aizvietošanai, izveidojot jaunu novērtēšanas komisiju.

20. Akreditācijas procesā augstskolu vai koledžu secīgi vērtē:

20.1. saskaņā ar šo noteikumu 2.pielikumā noteiktajām augstskolas un koledžas atbilstības normatīvajiem aktiem prasībām;

20.2. saskaņā ar šo noteikumu 3.pielikumā noteiktajiem augstskolas un koledžas vērtēšanas kritērijiem.

21. Centrs 10 darbdienu laikā pēc šo noteikumu 15.punktā noteiktās pārbaudes izvērtē augstskolas vai koledžas iesnieguma atbilstību šo noteikumu 2.pielikumā noteiktajām augstskolas un koledžas atbilstības normatīvajiem aktiem prasībām. Vienlaikus centrs pieprasa Izglītības kvalitātes valsts dienestam piecu darbdienu laikā sniegt informāciju par konstatētajiem augstskolas vai koledžas pārkāpumiem to īstenoto studiju virzienu ietvaros un tiem atbilstošo studiju programmu īstenošanā, augstskolas vai koledžas veiktajiem pasākumiem šo pārkāpumu novēršanā un saņemtajām sūdzībām, kas saistītas ar studiju virzienu un tam atbilstošo studiju programmu īstenošanu, kā arī pieprasa tai sertifikācijas institūcijai, kas veic personu sertifikāciju reglamentēto profesiju jomā un kurā attiecīgā augstskola vai koledža īsteno studiju programmas (turpmāk – sertifikācijas institūcija), piecu darbdienu laikā sniegt informāciju par attiecīgajām augstskolas vai koledžas īstenotajām studiju programmām.

22. Ja šo noteikumu 21.punktā minētajā novērtējumā konstatēta būtiska neatbilstība normatīvo aktu prasībām, padome izvērtē, vai tas ir pietiekams pamats pieņemt lēmumu par atteikumu akreditēt augstskolu vai koledžu, vai arī augstskolas vai koledžas akreditācijas process turpināms atbilstoši šo noteikumu III nodaļā noteiktajai kārtībai.

23. Novērtēšanas komisija sagatavo kopīgo atzinumu, ņemot vērā šo noteikumu 3.pielikumā minētos augstskolu un koledžu vērtēšanas kritērijus, augstskolu un koledžu novērtēšanas metodiku un šādus informācijas avotus:

23.1. augstskolas vai koledžas pašnovērtējuma ziņojumu;

23.2. informāciju, ko sniegusi sertifikācijas institūcija, kā arī Izglītības kvalitātes valsts dienesta, drošības dienestu un novērotāju sniegto informāciju par augstskolas vai koledžas darbību, ja ir šāda informācija;

23.3. rezultātus, kas iegūti novērtēšanas komisijas ekspertu vizītē augstskolā vai koledžā, tajā skaitā, tiekoties ar augstskolas administratīvo un akadēmisko personālu, studējošajiem, augstskolas senāta vai koledžas padomes pārstāvjiem;

23.4. studiju virzienu akreditācijas un studiju programmu licencēšanas ekspertu atzinumus un lēmumus.

24. Novērtēšanas komisijas locekļi, sagatavojot kopīgo atzinumu, savstarpēji vienojas par vērtējamo kritēriju novērtējumu. Ja novērtēšanas komisijas locekļu viedoklis par kādu no vērtējamajiem kritērijiem atšķiras, atšķirīgo viedokli norāda attiecīgajā kopīgā atzinuma sadaļā.

25. Ja novērtēšanas komisijas rīcībā nav pietiekamas informācijas, lai sniegtu vispusīgu un objektīvu kopīgo atzinumu, tā pieprasa papildu informāciju.

26. Novērtēšanas komisija vizītes gaitā gūtās atziņas un galvenos secinājumus apspriež ar attiecīgās augstskolas vai koledžas vadību, kā arī akadēmiskā personāla un studējošo pārstāvjiem.

27. Novērtēšanas komisija kopīgo atzinumu iesniedz centrā viena mēneša laikā pēc vizītes augstskolā vai koledžā. Centrs kopīgā atzinuma kopiju nosūta attiecīgajai augstskolai vai koledžai un nodod padomei.

28. Augstskola vai koledža 10 darbdienu laikā pēc šo noteikumu 27.punktā minētā novērtēšanas komisijas kopīgā atzinuma saņemšanas var iesniegt centrā savus iebildumus. Ja augstskola vai koledža iesniedz centrā iebildumus novērtēšanas komisijas kopīgajam atzinumam, centrs tos izskata un apkopo izziņā saskaņā ar šo noteikumu 4.pielikumu.

29. Padomes locekļi iepazīstas ar augstskolas vai koledžas iesniegtajiem dokumentiem, novērtēšanas komisijas sagatavoto kopīgo atzinumu, centra sagatavoto augstskolas vai koledžas atbilstības normatīvo aktu prasībām novērtējumu, šo noteikumu 28.punktā minēto izziņu (ja tāda ir), ja nepieciešams, ar faktiskajiem apstākļiem augstskolā vai koledžā, un citu padomes rīcībā esošo informāciju.

30. Padome informē attiecīgo augstskolu vai koledžu par iesnieguma izskatīšanas iekļaušanu padomes darba kārtībā, tā izskatīšanas datumu, laiku un vietu.

31. Lēmumu par augstskolas vai koledžas akreditāciju padome pieņem, pamatojoties uz šo noteikumu 29.punktā minēto informāciju Augstskolu likumā noteiktajā termiņā. 10 darbdienu laikā pēc lēmuma pieņemšanas padome izsniedz lēmumu augstskolai vai koledžai, Izglītības un zinātnes ministrijai un centram.

32. Pamatojoties uz padomes lēmumu par augstskolas vai koledžas akreditāciju, centrs piecu darbdienu laikā sagatavo un nosūta Izglītības un zinātnes ministrijai augstskolas vai koledžas akreditācijas lapu (5.pielikums). Izglītības un zinātnes ministrija 10 darbdienu laikā pēc augstskolas vai koledžas akreditācijas lapas saņemšanas nosūta centram izglītības un zinātnes ministra parakstītu augstskolas vai koledžas akreditācijas lapu. Izglītības un zinātnes ministra parakstīto augstskolas vai koledžas akreditācijas lapu centrs izsniedz augstskolai vai koledžai, kā arī reģistrē to.

33. Padome lēmumu par atteikumu akreditēt augstskolu vai koledžu var pieņemt, ja:

33.1. novērtēšanas komisijas kopīgais atzinums ir negatīvs;

33.2. augstskolas vai koledžas akadēmiskā personāla kvalifikācija neatbilst Augstskolu likumā noteiktajām prasībām;

33.3. studiju, informatīvā bāze (tai skaitā bibliotēka), materiāltehniskā, finansiālā bāze neatbilst studiju programmu īstenošanas nosacījumiem;

33.4. tiek pārkāpti noteikumi, kas saistīti ar studējošo pašpārvaldes autonomiju, finansēšanu un tiesībām;

33.5. augstskolas un koledžas atbilstības normatīvo aktu prasībām novērtējumā konstatēta augstskolas vai koledžas darbības būtiska neatbilstība augstāko izglītību reglamentējošo normatīvo aktu prasībām;

33.6. augstskolas vai koledžas darbībā ir konstatēti normatīvo aktu pārkāpumi vai saņemts sertifikācijas institūcijas negatīvs vērtējums.

34. Ja padome ir pieņēmusi lēmumu atteikt akreditāciju augstskolai vai koledžai, augstskola vai koledža var atkārtoti iesniegt iesniegumu ne agrāk kā sešu mēnešu laikā pēc minētā lēmuma pieņemšanas.

35. Padomes lēmumu par augstskolas vai koledžas akreditāciju vai atteikumu akreditēt augstskolu vai koledžu var apstrīdēt Izglītības un zinātnes ministrijā. Izglītības un zinātnes ministrijas lēmumu var pārsūdzēt tiesā Administratīvā procesa likumā noteiktajā kārtībā.

**IV. Studiju virzienu akreditācijas un ārpuskārtas akreditācijas kārtība**

36. Studiju virzienus augstākajā izglītībā nosaka šo noteikumu 6.pielikums.

37. Lai akreditētu studiju virzienu, augstskola vai koledža centrā iesniedz augstskolas rektora vai koledžas direktora parakstītu studiju virziena akreditācijas iesniegumu (turpmāk – akreditācijas iesniegums).

38. Akreditācijas iesniegumā norāda:

38.1. augstskolas vai koledžas nosaukumu;

38.2. studiju virziena nosaukumu;

38.3. studiju virzienam atbilstošo studiju programmu nosaukumus un kodus saskaņā ar Latvijas izglītības klasifikāciju;

38.4. studiju virzienam atbilstošo studiju programmu īstenošanas ilgumu un apjomu;

38.5. studiju virzienam atbilstošo studiju programmu īstenošanas vietas (augstskolas, augstskolas filiāles vai koledžas, koledžas filiāles) adresi, valodu, studiju veidu un formu, tajā skaitā, tālmācību;

38.6. prasības, kas noteiktas, uzsākot studiju virzienam atbilstošo studiju programmu apguvi;

38.7. studiju virzienam atbilstošajās studiju programmās iegūstamos grādus, profesionālās kvalifikācijas vai grādus un profesionālās kvalifikācijas;

38.8. tās personas vārdu, uzvārdu un amatu, kuru augstskola vai koledža pilnvarojusi kārtot ar studiju virziena akreditāciju saistītos jautājumus.

39. Akreditācijas iesniegumam pievieno studiju virziena pašnovērtējuma ziņojumu, kurā iekļauj šo noteikumu 7.pielikumā minēto informāciju, un apliecinājumu, kas maksa par studiju virziena akreditāciju ir ieskaitīta centra bankas kontā. Studiju virziena akreditācijai nepieciešamos datus par augstskolu vai koledžu, kas ir iekļauti valsts un Izglītības un zinātnes ministrijas reģistros, centrs pieprasa un saņem no šiem reģistriem.

40. Akreditācijas iesniegumu augstskola vai koledža iesniedz papīra formā, pievienojot identisku akreditācijas iesnieguma elektronisko versiju elektroniskā datu nesējā, vai elektroniskā formā. Elektroniskā formā iesniegtu akreditācijas iesniegumu paraksta ar drošu elektronisko parakstu saskaņā ar Elektronisko dokumentu likumā noteiktajiem nosacījumiem.

41. Akreditācijas iesniegumu un tam pievienotos dokumentus iesniedz valsts valodā ar tulkojumu angļu valodā. Akreditācijas iesnieguma un tam pievienoto dokumentu tulkojumu par konkrētu studiju virzienam atbilstošu studiju programmu var iesniegt citā valodā, ja tas atbilst šīs studiju programmas mērķiem un ir saskaņots ar Studiju akreditācijas komisiju. Strīdu gadījumā valsts valodā iesniegtie dokumenti prevalē pār dokumenta tulkojumiem citās valodās.

42. Centrs pārbauda akreditācijas iesniegumu un tam pievienotos dokumentus un, ja nepieciešams, rakstiski pieprasa trūkstošo informāciju. Minēto informāciju augstskola vai koledža iesniedz centrā 30 dienu laikā pēc tās pieprasīšanas.

43. Akreditācijas iesniegumu atdod iesniedzējam šādos gadījumos:

43.1. nav veikta samaksa par studiju virziena akreditāciju;

43.2. nav iesniegta visa pieprasītā informācija atbilstoši šo noteikumu 39.un 42.punktā noteiktajam;

43.3. dokumenti nav noformēti atbilstoši normatīvajos aktos noteiktajiem dokumentu noformēšanas noteikumiem.

44. Centrs pieprasa Izglītības kvalitātes valsts dienestam piecu darbdienu laikā sniegt informāciju par konstatētajiem augstskolas vai koledžas pārkāpumiem novērtējamā studiju virziena ietvaros un tam atbilstošo studiju programmu īstenošanā, augstskolas vai koledžas veiktajiem pasākumiem šo pārkāpumu novēršanā un saņemtajām sūdzībām, kas saistītas ar attiecīgā studiju virziena un tam atbilstošo studiju programmu īstenošanu, kā arī pieprasa sertifikācijas institūcijai vai Aizsardzības ministrijai militārās aizsardzības jomā, piecu darbdienu laikā sniegt minētā studiju virziena novērtējumu.

45. Studiju virziena akreditācijas procesā studiju virzienu secīgi vērtē:

45.1. saskaņā ar šo noteikumu 8.pielikumā noteiktajām studiju virziena atbilstības normatīvajiem aktiem prasībām;

45.2. saskaņā ar šo noteikumu 9.pielikumā noteiktajiem studiju virziena vērtēšanas kritērijiem.

46. Centrs 10 darbdienu laikā pēc šo noteikumu 42.punktā noteiktās pārbaudes izvērtē augstskolas vai koledžas akreditācijas iesnieguma atbilstību šo noteikumu 8.pielikumā noteiktajām studiju virziena atbilstības normatīvajiem aktiem prasībām.

47. Ja šo noteikumu 46.punktā minētajā novērtējumā konstatēta būtiska neatbilstība normatīvajiem aktiem, Studiju akreditācijas komisija izvērtē, vai tas ir pietiekams pamats pieņemt lēmumu par atteikumu akreditēt studiju virzienu saskaņā ar Augstskolu likumā noteikto, vai arī studiju virziena akreditācijas process turpināms atbilstoši šo noteikumu IV nodaļā noteiktajai kārtībai.

48. Studiju virzienu novērtē studiju virziena novērtēšanas komisija, kuras sastāvā iekļauj piecus ekspertus, kuriem kopumā ir pieredze iekšējās kvalitātes nodrošināšanas sistēmu darbībā un kvalifikācija nozarē, kas atbilst vērtējamam studiju virzienam, un no kuriem viens ir Latvijas Studentu apvienības deleģēts pārstāvis, viens ir Latvijas Darba devēju konfederācijas deleģēts pārstāvis un vismaz viens eksperts ir no ārvalstīm. Studiju virziena novērtēšanas komisijas vadītājam ir iepriekšēja pieredze augstākās izglītības ārējās kvalitātes novērtēšanā.

49. Studiju virziena novērtēšanas komisijas darbā bez balsstiesībām var piedalīties Latvijas Studentu apvienības deleģēti novērotāji un Studiju akreditācijas komisijas ieteikti novērotāji.

50. Triju darbdienu laikā pēc studiju virziena novērtēšanas komisijas apstiprināšanas Studiju akreditācijas komisijā centrs informē attiecīgo augstskolu vai koledžu par studiju virziena novērtēšanas komisijas sastāvu. Augstskola vai koledža triju darbdienu laikā var izteikt noraidījumu studiju virziena novērtēšanas komisijas locekļiem, iesniedzot rakstisku motivētu iesniegumu Studiju akreditācijas komisijā, kurā izskaidro noraidījuma iemeslus katram noraidītajam studiju virziena novērtēšanas komisijas loceklim. Studiju akreditācijas komisija divu nedēļu laikā izskata augstskolas vai koledžas iesniegumu. Ja Studiju akreditācijas komisija atzīst iesniegumu par pamatotu, centrs izvirza citus ekspertu kandidātus noraidīto aizvietošanai, izveidojot jaunu studiju virziena novērtēšanas komisiju.

51. Studiju virziena novērtēšanas komisija, ņemot vērā šo noteikumu 8.5.apakšpunktā minēto centra izstrādāto studiju virziena novērtēšanas metodiku un šo noteikumu 9.pielikumā minētos studiju virzienu vērtēšanas kritērijus, izvērtē augstskolas vai koledžas studiju virziena kvalitāti, pamatojoties uz akreditācijas iesniegumu un tam pievienotajiem dokumentiem. Centrs sadarbībā ar augstskolu vai koledžu organizē studiju virziena novērtēšanas komisijas vizīti attiecīgajā augstskolā vai koledžā (arī filiālēs, kurās paredzēta studiju virzienam atbilstošo studiju programmu īstenošana). Studiju virziena novērtēšanas komisija, izvērtējot akreditācijas iesniegumu un tam pievienotos dokumentus, ņem vērā arī faktiskos apstākļus augstskolā vai koledžā. Ja studiju virziena novērtēšanas komisijas rīcībā nav pietiekamas informācijas, lai sniegtu vispusīgu un objektīvu kopīgo atzinumu, centrs nodrošina papildu informācijas iegūšanu.

52. Studiju virziena novērtēšanas komisijas locekļi, sagatavojot kopīgo atzinumu, savstarpēji vienojas par vērtējamo kritēriju novērtējumu. Ja kāda studiju virziena novērtēšanas komisijas locekļa viedoklis par kādu no vērtējamajiem kritērijiem atšķiras, atšķirīgo viedokli norāda attiecīgajā kopīgā atzinuma sadaļā.

53. Studiju virziena novērtēšanas komisija viena mēneša laikā pēc vizītes augstskolā vai koledžā, sagatavo kopīgo atzinumu saskaņā ar šo noteikumu 10.pielikumu un iesniedz to centrā. Centrs kopīgā atzinuma kopiju nosūta attiecīgajai augstskolai vai koledžai un nodod Studiju akreditācijas komisijai.

54. Studiju virziena novērtēšanas komisija kopīgo atzinumu sagatavo, ņemot vērā šādus informācijas avotus:

54.1. studiju virziena pašnovērtējuma ziņojumu;

54.2. studējošo un darba devēju aptauju rezultātus, kā arī absolventu aptaujas rezultātus studiju virziena kārtējās akreditācijas gadījumā. Centrs izstrādā un Studiju akreditācijas komisija apstiprina studējošo, darba devēju un absolventu aptaujā ietveramos obligātos jautājumus;

54.3. šo noteikumu 46.punktā noteikto studiju virziena atbilstības normatīvo aktu prasībām novērtējumu;

54.4. Izglītības kvalitātes valsts dienesta, sertifikācijas institūcijas un Aizsardzības ministrijas saskaņā ar šo noteikumu 44.punktu sniegto informāciju;

54.5. novērotāju informāciju par studiju virziena īstenošanu, ja šāda informācija ir sniegta;

54.6. studiju virziena novērtēšanas komisijas ekspertu vizītes rezultātus augstskolā vai koledžā;

54.7. augstskolas vai koledžas papildus sniegto informāciju, ja studiju virziena novērtēšanas komisija tādu pieprasīja.

55. Studiju virziena novērtēšanas komisija vizītes gaitā gūtās atziņas un galvenos secinājumus apspriež ar attiecīgā augstskolas vai koledžas studiju virziena vadību, kā arī akadēmiskā personāla un studējošo pārstāvjiem.

56. Augstskola vai koledža 10 darbdienu laikā pēc šo noteikumu 53.punktā minētā studiju virziena novērtēšanas komisijas kopīgā atzinuma saņemšanas var iesniegt centrā savus iebildumus. Ja augstskola vai koledža iesniedz centrā iebildumus studiju virziena novērtēšanas komisijas kopīgajam atzinumam, centrs tos izskata un apkopo izziņā saskaņā ar šo noteikumu 4.pielikumu un iesniedz to studiju virziena novērtēšanas komisijai.

57. Ņemot vērā šo noteikumu 56.punktā minēto izziņu, studiju virziena novērtēšanas komisija var precizēt kopīgo atzinumu un to iesniegt centrā piecu darbdienu laikā pēc izziņas saņemšanas.

58. Studiju akreditācijas komisijas locekļi iepazīstas ar augstskolas vai koledžas iesniegtajiem dokumentiem, saskaņā ar šo noteikumu 46.punktā sagatavoto novērtējumu, studiju virziena novērtēšanas komisijas sagatavoto kopīgo atzinumu, izziņu, ja tāda ir, Izglītības kvalitātes valsts dienesta, sertifikācijas institūcijas un Aizsardzības ministrijas sniegto informāciju, ja tāda ir, ja nepieciešams, ar faktiskajiem apstākļiem augstskolā vai koledžā un citu Studiju akreditācijas komisijas rīcībā esošu informāciju.

59. Studiju akreditācijas komisija informē attiecīgo augstskolu vai koledžu par akreditācijas iesnieguma izskatīšanas iekļaušanu Studiju akreditācijas komisijas darba kārtībā, tā izskatīšanas datumu, laiku un vietu.

60. Lēmumu par studiju virziena akreditāciju pieņem Studiju akreditācijas komisija Augstskolu likumā noteiktajā termiņā.

61. Ja studiju virziena akreditācijas laikā Studiju akreditācijas komisija, pamatojoties uz centra veikto studiju virziena atbilstības novērtējumu vai studiju virziena novērtēšanas komisijas kopīgo atzinumu, konstatē, ka kāda no attiecīgajam studiju virzienam atbilstošajām studiju programmām neatbilst normatīvo aktu prasībām, tā var ierosināt studiju programmu licencēšanas komisijai pieņemt lēmumu par licences anulēšanu attiecīgajai studiju programmai vai ierosināt augstskolai vai koledžai slēgt atsevišķu šim studiju virzienam atbilstošu studiju programmu.

62. Studiju akreditācijas komisijas lēmumus centrs 10 darbdienu laikā pēc lēmuma pieņemšanas izsniedz augstskolai vai koledžai. Ja Studiju akreditācijas komisija ir pieņēmusi lēmumu akreditēt studiju virzienu vai veikt izmaiņas studiju virziena akreditācijas lapā, centrs 10 darbdienu laikā pēc lēmuma pieņemšanas izsniedz Izglītības un zinātnes ministrijai lēmuma kopiju un centra sagatavoto studiju virziena akreditācijas lapu (11.pielikums). Izglītības un zinātnes ministrija 10 darbdienu laikā pēc Studiju akreditācijas komisijas lēmuma kopijas un studiju virziena akreditācijas lapas saņemšanas izsniedz izglītības un zinātnes ministra parakstītu studiju virziena akreditācijas lapu centram. Izglītības un zinātnes ministra parakstīto studiju virziena akreditācijas lapu centrs izsniedz augstskolai vai koledžai, kā arī reģistrē to.

63. Līdz studiju virziena kārtējai akreditācijai akreditētam studiju virzienam atbilstošas studiju programmas, kura licencēta pēc attiecīgā studiju virziena akreditācijas, atbilstību Augstskolu likuma 1.panta 1.1punktā noteiktajam nosacījumam apliecina attiecīgajai studiju programmai izsniegtā licence.

64. Studiju akreditācijas komisija var pieņemt lēmumu par atteikumu akreditēt studiju virzienu augstskolā vai koledžā Augstskolu likumā noteiktajos gadījumos.

65. Studiju akreditācijas komisijas lēmumus var apstrīdēt centrā. Centra lēmumu var pārsūdzēt tiesā Administratīvā procesa likumā noteiktajā kārtībā.

66. Par katru studiju virzienu augstskola vai koledža akreditācijai sagatavo pašnovērtējuma ziņojumu un publicē to augstskolas vai koledžas tīmekļa vietnē. Katru gadu pēc akreditācijas augstskola vai koledža gatavo pārskatu par veiktajām darbībām studiju virziena pilnveidei, un to apstiprina augstskolas senāts vai koledžas padome līdz nākamā gada 15.janvārim. Pārskatu par veiktajām darbībām studiju virziena pilnveidei augstskola vai koledža iesniedz Izglītības un zinātnes ministrijā vai centrā pēc tās pieprasījuma, kā arī publicē augstskolas vai koledžas tīmekļa vietnē.

67. Centrs līdz kārtējā gada 1.martam iepazīstas ar šo noteikumu 66.punktā minētajiem pārskatiem par veiktajām darbībām studiju virziena pilnveidei, kā arī citu informāciju par studiju īstenošanu attiecīgajā studiju virzienā. Ja konstatēti būtiski trūkumi, centrs par tiem informē Studiju akreditācijas komisiju.

68. Izglītības un zinātnes ministrs pieņem lēmumu par studiju virziena ārpuskārtas akreditāciju Augstskolu likumā noteiktajos gadījumos.

69. Ja izglītības un zinātnes ministrs pieņem lēmumu par studiju virziena ārpuskārtas akreditāciju, tā notiek saskaņā ar šo noteikumu IV nodaļā minēto kārtību.

70. Studiju akreditācijas komisija studiju virziena ārpuskārtas akreditācijas ietvaros pieņem vienu no Augstskolu likuma 55.3panta astotajā daļā noteiktajiem lēmumiem.

**V. Akreditācijas finansēšana**

71. Augstskolas, koledžas un studiju virziena akreditācijas, kā arī izmaiņu studiju virzienā novērtēšanas izdevumus sedz saskaņā ar Ministru kabineta apstiprinātu cenrādi no attiecīgās augstskolas vai koledžas budžeta līdzekļiem.

72. Augstskolas vai koledžas ārkārtas akreditācijas un studiju virzienu ārpuskārtas akreditācijas izdevumus saskaņā ar Ministru kabineta apstiprinātu cenrādi sedz no valsts budžeta.

**VI. Noslēguma jautājumi**

73. Atzīt par spēku zaudējušiem Ministru kabineta 2012.gada 25.septembra noteikumus Nr.668 “Augstskolu, koledžu un studiju virzienu akreditācijas noteikumi” (Latvijas Vēstnesis, 2012, 165.nr.; 2013, 82.nr.).

74. Iesniegumus par augstskolas, koledžas vai studiju virziena akreditāciju, kas iesniegti līdz šo noteikumu spēkā stāšanās brīdim, izskata saskaņā ar Ministru kabineta 2012.gada 25.septembra noteikumos Nr.668 “Augstskolu, koledžu un studiju virzienu akreditācijas noteikumi” noteikto kārtību, bet izsniedz šo noteikumu 11.pielikumā paredzēto studiju virziena akreditācijas lapu.

Ministru prezidente Laimdota Straujuma

Izglītības un zinātnes ministre Mārīte Seile

Iesniedzēja:

Izglītības un zinātnes ministre Mārīte Seile

Vizē:

Valsts sekretāra vietniece –

Politikas iniciatīvu un attīstības

departamenta direktore,

valsts sekretāra pienākumu izpildītāja Līga Lejiņa

29.06.2015. 14:26

4034

L.Upīte, 67047816

Linda.Upite@izm.gov.lv